b'\n_START_ARTICLE_\nKerner\n_START_PARAGRAPH_\nKerner je sorta vinske trte, ki daje grozdje za istoimensko belo vino._NEWLINE_Kerner je sorta nem\xc5\xa1kega porekla, nastala s kri\xc5\xbeanjem sort trollinger in renski rizling._NEWLINE_Grozd kernerja je srednje velik in razvejan. Srednje debele in zelenkaste okrogle jagode niso nikoli zbite in imajo debelo ko\xc5\xbeico. Grozdje dosega visoko sladkorno stopnjo, kar je seveda dober potencial za vrhunsko vino. List je srednje velik, petdelen in narezan._NEWLINE_Kerner se pona\xc5\xa1a z zelo sve\xc5\xbeim okusom, ki je verjetno dedi\xc5\xa1\xc4\x8dina renskega rizlinga. Vino je sve\xc5\xbee, plemenito, z izra\xc5\xbeeno sadnostjo, bogato s prijetno ne\xc5\xbeno svojstveno cvetico in rahlo na mu\xc5\xa1kat spominjajo\xc4\x8do aromo. Primeren je za posebne kakovosti in plemenitenje bolj revnih vin. Vino je slamnato rumenkaste barve z zelenimi odtenki. Zaradi zna\xc4\x8dilne sortnosti in dozorelosti grozdja ga pogosto pridelujejo z ostankom naravnega nepovretega sladkorja kot polsladko ali sladko vino, lahko pa je tudi v polsuhi izvedbi s skoraj povsem povretim sladkorjem, kar je v veliki meri odvisno od letnika. Je vino vi\xc5\xa1je alkoholne stopnje, ki neredko presega 13 vol %._NEWLINE_Najbolj\xc5\xa1i je ohlajen na 8 \xe2\x80\x93 10 \xc2\xb0C, lepo pa se prilega k sladicam, sirom in jedem iz svinjine, teletine in jangjetine.'